ועדת הפנים ואיכות הסביבה, כנסת 17, פרוטוקול מספר 262, 2007-12-03 11:00

אופיר פינס-פז: אני מתכבד לפתוח את ישיבת ועדת הפנים והגנת הסביבה.

אופיר פינס-פז: על סדר יומנו, הצעת חוק פקודת העיריות (ממשל זמין) של חבר הכנסת יואל חסון, הכנה לקריאה שנייה ושלישית.

אופיר פינס-פז: לפני כן אני רוצה לומר שקיבלנו תשובה מהשר לביטחון פנים, אבי דיכטר, לגבי הקמת ועדת בדיקה לאירועי פקיעין.

אופיר פינס-פז: בזמנו פנינו אליו לאחר הביקור בפקיעין ומצאנו לנכון להמליץ בפניו להקים ועדת בדיקה ממשלתית.

אופיר פינס-פז: הוצאנו לו מכתב בסוגיה הזאת והוא השיב תשובה כדלקמן: קיבלתי את פנייתך אלי בנדון מיום 5 בנובמבר 2007.

אופיר פינס-פז: כפי שציינת בפנייתך, בעקבות האירועים האלימים בפקיעין הוקמה ועדת בדיקה משטרתית, אשר צריכה להגיש את מסקנותיה למפכ"ל עד 30 בנובמבר.

אופיר פינס-פז: במקביל, סוגיית שימוש בנשק נחקרת על ידי המחלקה לחקירות שוטרים (מח"ש) במשרד המשפטים.

אופיר פינס-פז: לאור האמור לעיל, הנני מציע כי נמתין עד לסיום עבודת ועדת הבדיקה, טרם תגובש החלטה באם להביא הצעת החלטה לממשלה על הקמת ועדת בדיקה ממשלתית.

אופיר פינס-פז: אני מקריא את המכתב ראשית משום שלא פניתי אישית אלא פניתי בשם הוועדה.

אופיר פינס-פז: דבר שני משום שאני שמח שהשר לפחות משאיר פתח כן להקים ועדת בדיקה ממשלתית בכפוף לתוצאות ועדת הבדיקה המשטרתית.

אופיר פינס-פז: זאת אומרת שהשר לביטחון פנים שוקל הקמת ועדת בדיקה ממשלתית שבתוקף סמכותו כשר בכפוף לתוצאות חקירת המשטרה.

אופיר פינס-פז: אנחנו המלצנו לו מלכתחילה לייצר פורום ממשלתי אבל לא משטרתי, לא ממש בתוך העניין כדי שהצדק גם ייעשה וגם ייראה.

אופיר פינס-פז: לצערי האירועים בפקיעין מוכיחים שהעסק לא הסתיים ואתמול שרפו מכונית של משפחה יהודית.

יפה שפירא: זאת האישה ההולנדית שפגשנו בסיור.

אופיר פינס-פז: האישה שבאה אלי נסערת?

יפה שפירא: כן.

אופיר פינס-פז: היה מפגש בפקיעין בשבת עם השר עזרא והשר איילון שהיה מפגש מאוד טעון וקשה.

אופיר פינס-פז: הדינמיקה שמתרחשת בפקיעין לא עוברת לפסים חיוביים לפי ההתרשמות שלי ואני חושב שטוב יעשה השר לביטחון פנים אם הוא ילך עם העניין הזה.

אופיר פינס-פז: אני משוכנע שלנוכח מה שקרה בפקיעין, רק חקירה משטרתית תיתפס כחקירה מטעם וזו תהיה טעות, למרות שהמשטרה חייבת לתחקר את עצמה תמיד אבל לא במקום חקירה שהיא מחוץ למשטרה.

אופיר פינס-פז: לכן מצאתי לנכון להביא את מכתבו של השר לביטחון פנים בפני הוועדה.

אופיר פינס-פז: ולנושא הישיבה היום.

אופיר פינס-פז: הצעת החוק של יואל חסון עברה את ההצבעה בקריאה הראשונה בכנסת.

אופיר פינס-פז: השאלה הנשאלת האם אנחנו נשארים עם הנוסח הזה לקריאה השנייה והשלישית או ששמעת משהו, חבר הכנסת חסון במהלך הדיון בקריאה הראשונה, שהיית רוצה להוסיף לחוק, להסיר מהחוק.

אופיר פינס-פז: אני גם השתתפתי בדיון אבל מטבע הדברים לא עקבתי אחרי כל הערה של כל חבר כנסת.

יואל חסון: לא זכור לי משהו ספציפי.

יואל חסון: אבל יש לי הערה: כתוב בהתחלה: "עירייה תקים.

יואל חסון: " השאלה אם עירייה זה כולל מועצה מקומית?

עידו בן יצחק: החלנו את זה גם על פקודת המועצות המקומיות, גם מועצה מקומית, גם מועצה אזורית.

אופיר פינס-פז: כל סוגי השלטון המקומי.

עידו בן יצחק: מועד התחילה לגבי אלו שיש להם אתרי אינטרנט - החל מיום פרסום החוק הם כבר יצטרכו לפרסם את הפרוטוקולים.

עידו בן יצחק: לגבי אלה שאין להם – הם יצטרכו תוך שנה להקים אתר אינטרנט ואחרי שהם יקימו זה יחול עליהם.

עידו בן יצחק: שתי הערות.

עידו בן יצחק: דבר ראשון, לא נקבע תוך כמה זמן יפורסם הפרוטוקול באינטרנט.

עידו בן יצחק: דבר שני, על מנת ליצוק תוכן באתר האינטרנט, הייתי מציע איזשהו מינימום שלפחות דברים שרשות מקומית חייבת לפרסם ברשומות או בעיתון, שזה למשל חוקי עזר או הודעה על שינוי שם של מקום ציבורי או תמצית התקציב שאלה דברים שהרשות חייבת לפרסם, היא תהיה חייבת לפרסם גם באתר האינטרנט שלה.

אופיר פינס-פז: השאלה אם נזרוק באופן ראשוני נושאים שיחייבו או שנגיד ששר הפנים בתקנות יקבע את הפרסום המינימלי המתחייב.

אופיר פינס-פז: כי מה עלול לקרות?

אופיר פינס-פז: שאת הדברים החשובים באמת מכל מיני סיבות לא יפרסמו והאתר יהפוך להיות סוג של פרופוגנדה, כלי תעמולה, לשימוש ראש הרשות.

אופיר פינס-פז: למשל כל מיני מכתבים לתושבים ודברים כאלה, ואילו אינפורמציה האמיתית שאנחנו רוצים שתפורסם בסוף לא תפורסם כי אין חובה לפרסם אותה והמניפולציה יכולה לחגוג באתר.

אופיר פינס-פז: לכן ההערות שלך מאוד נכונות גם לגבי מועד הפרסום וגם לגבי תכני הפרסום, השאלה איך אנחנו מתמודדים עם זה?

אהוד ענבר: שאלת אותי בישיבה הקודמת לגבי מספר הרשויות שיש להן אתר אינטרנט, המדובר ב-150 רשויות, אבל זה לא אומר שזה אתרים פעילים, אלו רשויות שיש אתר.

אופיר פינס-פז: השאלה אם הם מופעלים.

אהוד ענבר: חלק מהם אין בהם שום דבר.

אהוד ענבר: דובר בישיבה הקודמת על כך שגם ייכנסו הקלטות של ישיבות המליאה וזה מייקר מאוד.

אופיר פינס-פז: למה זה מייקר?

אהוד ענבר: אמרו לי שזה מייקר כי צריך בשיטת אמ.

אהוד ענבר: פי.

אהוד ענבר: 3 או 4.

אופיר פינס-פז: יכול להיות שזה משדרג את האתר.

אופיר פינס-פז: היינו צריכים להזמין לפה אנשים של אתרים.

אהוד ענבר: מכל מקום זה מייקר את הנושא.

יואל חסון: זה דורש שרתים יותר גדולים אבל הטכנולוגיה היא מאוד פשוטה.

דוד אזולאי: הלכנו על הקלטה כי אמרנו שהתמליל עולה יותר יקר.

יואל חסון: אבל הוא מדבר שלשים באתר קובץ הקלטה זה דבר יקר.

יואל חסון: לא נראה לי, אני קצת מבין בדברים האלה.

אופיר פינס-פז: ננסה להביא לכאן מישהו מיחידת המחשב של הכנסת כי אנחנו רוצים לקיים דיון מקצועי בעניין הזה.

אופיר פינס-פז: אין ספק שתמלול הוא מאוד יקר, לא קשור לעניין.

אופיר פינס-פז: לכן קבענו שהתמלול לא ייעשה אלא במקרים מיוחדים.

עידו בן יצחק: לא קבענו תמלול בכלל.

אופיר פינס-פז: אבל יש חוקים אחרים שמאפשרים תמלול למשל בחוק התכנון והבניה.

אהוד ענבר: לגבי פרוטוקול אין בעיה.

אופיר פינס-פז: פרוטוקול אין ויכוח, זה ברור.

אופיר פינס-פז: אני גם מציע שנסכם תוך כמה זמן הפרוטוקול יהיה כי הרי לא יכול להיות שתתקיים ישיבה היום והפרוטוקול שלה ייצא עוד חצי שנה.

אהוד ענבר: הפרוטוקול חייב לצאת לפני הישיבה הבאה והישיבה היא פעם בחודש.

מרגלית בוטרמן: למעט מקרים שיש ישיבה פעם בחודשיים.

דוד אזולאי: זה כאשר באים בתשרי ובניסן, בחגים.

דוד אזולאי: בדרך כלל זה פעם בחודש.

אופיר פינס-פז: גם פרוטוקול ישיבות ועדות הכנסת אגב, לא מתפרסם און ליין ולוקח כמה זמן לוקח?

אופיר פינס-פז: שבועיים שלושה?

דוד אזולאי: הפרוטוקול של הוועדות, לא של המליאה, המליאה פחות זמן.

מרגלית בוטרמן: פרוטוקול של מועצה צריך לעבור אישור של המליאה הבאה ואז יש להם אפשרות להעיר עליו.

מרגלית בוטרמן: לכן עד שאין את הישיבה הבאה - - -

אופיר פינס-פז: בוא נכתוב כך: הפרוטוקול של הישיבה יפורסם יומיים לאחר הישיבה שלאחר מכן.

אהוד ענבר: לאחר אישורו.

אופיר פינס-פז: יומיים לאחר אישורו.

דוד אזולאי: כשאתה אומר: יומיים לאחר אישורו, זה כבר יוצא שאחרי הישיבה אתה נותן לו חודש ימים.

אופיר פינס-פז: צריך לאשר פרוטוקול.

דוד אזולאי: אולי כדאי לתת 21 יום ואז נשאר שבוע.

אופיר פינס-פז: אבל צריך לאשר את הפרוטוקול.

דוד אזולאי: אבל אולי בינתיים התקבלה החלטה בישיבה הקודמת ומישהו רוצה לראות, להעיר את תשומת ליבו של מאן דהוא, ואם אתה עושה את זה אחרי האישור, מה הועילו חכמים בתקנתם?

אופיר פינס-פז: שאנשים יידעו, זה שקיפות.

אופיר פינס-פז: התושבים לא מנהלים את מועצת העיר, זה לא כלי ניהולי אלא כלי לשקיפות לתושבים, זה שני דברים שונים.

אופיר פינס-פז: מי שמנהל את מועצת העיר זה ראש העיר וחברי המועצה והם יודעים מה היה ויש תהליך בתוך מועצת העיר של דיון באישור הפרוטוקול וכדומה.

אופיר פינס-פז: התושבים צריכים לראות את מה שאושר.

אופיר פינס-פז: אחר כך אפשר לקיים דיון למה אושר כך וכו'.

אופיר פינס-פז: אנחנו עושים כלי לרמת הממשל הזמין והשקיפות.

אופיר פינס-פז: אנחנו לא עוברים לדמוקרטיה עממית שבה כל התושבים מנהלים את העירייה.

אופיר פינס-פז: תפרסם אחרי 21 יום, אחרי זה תפרסם תיקון – לא רצוי.

אופיר פינס-פז: אנחנו לא רוצים ליצור אנדרלמוסיה, אנחנו רוצים ליצור שקיפות.

ליפא קמינר: כשאומרים פרוטוקול, על מה מדובר?

אופיר פינס-פז: פרוטוקולים של מועצת העיר.

ליפא קמינר: לא תמלול?

אופיר פינס-פז: לא.

יואל חסון: הקלטה ותקציר.

אופיר פינס-פז: אנחנו רוצים הקלטה של המועצה.

ליפא קמינר: לשם הגילוי הנאות, אני היועץ המשפטי של עיריית חולון.

ליפא קמינר: זאת עירייה שכבר עשרות בשנים מקליטה את ישיבותיה, מתמללת אותן מילה במילה - - -

אופיר פינס-פז: אבל היא גם עיר נטולת מענק.

ליפא קמינר: נכון וזה עולה לה הרבה כסף.

אופיר פינס-פז: אני יודע, לכן אמרתי שהיא עיר נטולת מענק.

אופיר פינס-פז: אנחנו עושים את זה על כל רשות מקומית בישראל, כולל מועצות מקומיות הכי קטנות.

אופיר פינס-פז: אנחנו חייבים לקחת בחשבון שהסטנדרט לא יכול להיות חולון.

אופיר פינס-פז: חולון צריכה לתת יותר מאשר החוק הזה אומר.

אופיר פינס-פז: אנחנו קובעים סף מינימום.

אופיר פינס-פז: אם חולון יש לה סטנדרטים יותר גבוהים, ואני שמח על כך, מן הסתם היא תעשה את זה גם בלי חוק.

ליפא קמינר: רציתי לומר שאפילו חולון כעיר נטולת מענק, כעיר שמקליטה ומתמללת, מה שמופיע אצלה באתר האינטרנט זה לא ההקלטה.

ליפא קמינר: מה שמופיע זה התמלול שהוא ממש סטנוגרמה מדויקת.

יואל חסון: זה בסדר גמור אבל תצטרכו להוסיף הקלטה.

ליפא קמינר: השאלה היא האם גם במקרה כזה שיש תמלול מדויק, לדעתנו, ואני מדבר מטעם מרכז השלטון המקומי, לדעתנו ההקלטה כהקלטה היא אך ורק מין חיטוט סקרני לא במה היה אלא איך אמרו האנשים חברי המועצה את מה שאמרו.

ליפא קמינר: אין בזה יותר מסקרנות ופיקנטריה.

אופיר פינס-פז: אתה מעדיף תמלול על הקלטה?

ליפא קמינר: כן, זה יוצא גם יותר זול.

עידו בן יצחק: הוא אומר שאם הוא מתמלל אין צורך בהקלטה.

מרגלית בוטרמן: הוא ממילא מתמלל.

אופיר פינס-פז: אני מבין את מה שאתה אומר, אתה מעדיף שיראו את הנייר הכתוב, גם אם זה עולה לך יותר, מאשר שישמעו את הצעקות שבאמת במועצת העיר לא פעם זה חוויות קשות.

אופיר פינס-פז: אבל אולי זה יגרום לנבחרים להתנהג אחרת.

אופיר פינס-פז: לכן מה שמציע היועץ המשפטי של הוועדה זה לתת חופש בחירה לרשות המקומית.

אופיר פינס-פז: זאת אומרת, רשויות מקומיות שיכולות להפוך את ההקלטה לתמליל מדויק ולפרסם אותו אז בבקשה.

יואל חסון: יוקלט או יתומלל.

אופיר פינס-פז: רשויות שהדבר הזה מצריך עבורן עלות נוספת כי מדובר בעלות נוספת ואנחנו לא רוצים להכביד עליהן מבחינת העלות הנוספת כי העלות הנוספת היא די משמעותית – יפרסמו את ההקלטה.

דוד אזולאי: ניתן את האופציה לרשות להחליט או תמלול או הקלטה.

אופיר פינס-פז: בדיוק.

אהוד ענבר: למה לא מספיק הפרוטוקול?

אופיר פינס-פז: לא נחזור על זה שוב, זה לא מספיק.

אופיר פינס-פז: יפה שפירא מנהלת הוועדה ביררה עם אגף המחשוב של הכנסת, בבקשה.

יפה שפירא: נאמר לי על ידי עמנואל גז מנהל מחלקת המחשוב בכנסת שאם ההקלטה היא לא "און ליין" - אין לזה בכלל עלות.

יואל חסון: בדיוק, אם זה סתם קובץ ששמים במחשב זה שטויות.

אופיר פינס-פז: אם כך זו התשובה שאין כנראה בעיה מבחינת עלויות אם זה לא "און ליין", וזה לא "און ליין".

אהוד ענבר: עוד הערה אחת לגבי משך הזמן.

אהוד ענבר: אני חושב ששנה לא יספיק.

אופיר פינס-פז: להקים אתר באינטרנט?

אופיר פינס-פז: באמת.

אהוד ענבר: זו גם שנת בחירות השנה.

יואל חסון: על אחת כמה וכמה.

אהוד ענבר: יש רשויות קטנות שיש להן מספיק בעיות.

אופיר פינס-פז: אנחנו נעשה שנה אלא אם מישהו יש לו בעיה הוא יוכל לפנות לשר הפנים לבקש דחייה.

יואל חסון: מה זה להקים אתר בשנה?

יואל חסון: אתה יודע מה זה שנה להקים אתר?

יואל חסון: נו באמת.

אופיר פינס-פז: אני יודע אבל אני גם מוכן ללכת לקראת הרשויות.

אופיר פינס-פז: אנחנו לא נדחה מעבר לזה אבל אם מישהו יש לו בעיות אובייקטיביות קשות, יפנה לשר הפנים.

דוד אזולאי: אני חושב שראש רשות דווקא לפני הבחירות צריך להיות אינטרסנט להקים אתר.

יואל חסון: זה נראה כאילו הם הכינו פה איזשהו סל ומה שייצא ייצא – מה שאפשר להקל.

יואל חסון: הוא ירד מהקלטה עכשיו הוא עובר לסל הבא שלו.

אופיר פינס-פז: למה באמת יש לך אג'נדה שאתה לא רוצה את הדברים האלה?

יואל חסון: הוא נראה כזה חוסם עניין.

אופיר פינס-פז: נראה כאילו שלמרכז לשלטון מקומי אין עניין בשקיפות וזו עמדה שמקשה על חברי הכנסת.

אופיר פינס-פז: אנחנו חשבנו שתשמחו לדבר הזה.

יואל חסון: אנחנו באים לשנות מציאות, לא רק לקבע מציאות.

יואל חסון: המציאות היא קשה - - -

אהוד ענבר: מרכז השלטון פנה עכשיו לגוף שאולי באופן מרכזי יקים - - -

אופיר פינס-פז: לא, את המכרזים המרכזיים האלה אנחנו פחות אוהבים.

דוד אזולאי: זה גם לא בעיה שלנו.

אופיר פינס-פז: משרד הפנים, בבקשה.

מרגלית בוטרמן: עמדת הממשלה היא שהחוק יחול על ישיבות מועצה פומביות.

מרגלית בוטרמן: אנחנו מתנגדים מסיבות תקציביות, לא מסיבות אחרות, לחובה להקים אתר אינטרנט בגלל העובדה שיש עדיין רשויות בתוכניות הבראה במצב שהן לא משלמות משכורת, ואחזקה, לא הקמה, של אתר אינטרנט שיתוחזק בצורה ראויה שתאפשר לתושבים לעיין, תהיה בעייתית ואנחנו חוששים - - -

דוד אזולאי: זה עולה פחות מעלון תדמית של ראש הרשות להוציא לפני הבחירות מאשר פתיחת אתר אינטרנט.

מרגלית בוטרמן: אנחנו לא מאפשרים לו להוציא עלון לפני בחירות.

אופיר פינס-פז: אני מציע להתחשב בעמדה של משרד הפנים ולומר: במקרים קיצוניים יש שיקול דעת לשר, לדחות.

אופיר פינס-פז: אגב אנחנו צריכים לקבוע בחוק לא רק לפתוח אתר אלא גם לתפעל את האתר.

יואל חסון: כתוב: תקים אתר ותפעיל.

אופיר פינס-פז: כי יש היום 150 אתרים כפי שאמר לנו נציג המרכז לשלטון מקומי אבל חלק מהם, אולי אפילו חלק לא קטן לא מתופעלים ולא מתוחזקים.

אופיר פינס-פז: זו שאלה של סדרי עדיפויות.

אופיר פינס-פז: אני מצפה שבשנת 2007, 2008, נושא השקיפות והממשל הזמין יהיה בסדר עדיפות של כל רשות מקומית בישראל.

אופיר פינס-פז: זו הגישה שלנו.

אופיר פינס-פז: יחד עם זאת, אני מוכן שבמקרים חריגים, קיצוניים, שר הפנים יהיה מוסמך לדחות מעבר לשנה, בעוד חצי שנה את הקמת האתר.

מרגלית בוטרמן: אני מקווה שעד 2009 נגיע למצב שהרשויות כולן יכולות - - -

אופיר פינס-פז: אז נאפשר לו דחייה בעוד חצי שנה, אז הוא כבר שנה וחצי, זה במקרים קיצוניים.

אופיר פינס-פז: אני מציע לקבל את זה.

יואל חסון: איך יהיה הנוסח של זה?

אופיר פינס-פז: מייד נשמע.

מרגלית בוטרמן: לפני כן עוד הערה לניסוח.

מרגלית בוטרמן: אנחנו מדברים על פרוטוקולים של ישיבות המועצה בדלתיים פתוחות לאחר אישורן, כאמור שיהיה ברור שמדובר על הקלטות של ישיבות פתוחות.

אופיר פינס-פז: מה זה ישיבות לא פתוחות?

מרגלית בוטרמן: לפי סעיף 17 יכול להיות מצב של ביטחון המדינה או ששלושה רבעים מחברי מועצה ביקשו שהישיבה תהיה בדלתיים סגורות.

אופיר פינס-פז: מקובל וצריך להיות כתוב.

מרגלית בוטרמן: לגבי תיקון סעיף 52 מחייב אותנו להקליט גם ישיבה סגורה, במיוחד במקרים של ביטחון המדינה שזה בוודאי אחוז מאוד קטן מישיבות המועצה, אבל להקליט ישיבה סגורה על ידי מקליט רגיל, אדם שלא עובר בדיקות ביטחוניות – זו בעיה, אולי צריך לציין את זה.

אופיר פינס-פז: איזה מקרים יש כאלו?

אופיר פינס-פז: אתה אדוני יועץ משפטי של עיריית חולון כמה שנים?

ליפא קמינר: 12 שנה.

אופיר פינס-פז: הייתה פעם ישיבה סודית?

ליפא קמינר: אף פעם לא.

מרגלית בוטרמן: בכל זאת צריך לציין.

אופיר פינס-פז: אם יש ישיבה סודית אני מניח שידעו לטפל בסוגיה הזאת.

מרגלית בוטרמן: אולי יהיו מצבים שבאמצע ישיבה, משהו שקשור לצנעת הפרט ששלושה רבעים מחברי המועצה מחליטים שזה צריך להיות בדלתיים סגורות.

אופיר פינס-פז: אז זה לא יפורסם באינטרנט.

מרגלית בוטרמן: אבל השאלה אם המקליט החיצוני שיהיה, הוא לא מחויב בחובת סודיות, הוא לא עובד רשות, מן הסתם הוא יהיה עובד חיצוני שלא חלים עליו כללי משמעת.

אופיר פינס-פז: תוציאו בהנחיות שלכם של משרד הפנים שהוא יהיה מחויב.

אופיר פינס-פז: תכניסו פעם בחוזר מנכ"ל, לא כל דבר צריך להיות בחוק.

עידו בן יצחק: אני לא חושב שזה מקליט חיצוני, מי שרושם את הפרוטוקול - - -

אופיר פינס-פז: עו"ד מרגלית, אני לא מתעלם מההערה שלך, היא לא נוגעת באופן ישיר למהות החוק כי מהות החוק זה השקיפות החיצונית וסיכמנו שהישיבות האלה לא תהיינה באתר.

אופיר פינס-פז: תזכירי לעצמך שבאחד מחוזרי מנכ"ל משרד הפנים, לסיטואציה הזאת תוסיפו שבישיבה כזאת שיש הקלטה צריך להחתים את המקליט לסודיות או פיתרון אחר שתחשבו עליו.

עידו בן יצחק: מה ייכלל באתר?

אופיר פינס-פז: זה נושא מאוד כבד.

אופיר פינס-פז: מה יהיו פרסומי החובה חוץ מהפרוטוקולים.

אופיר פינס-פז: כי מה החשש שלנו?

אופיר פינס-פז: שבסוף זה יהפוך במקום כלי לשקיפות זה יהפוך להיות כלי לתעמולה.

יואל חסון: או רק לתעמולה.

אופיר פינס-פז: את הדברים החשובים לא יפרסמו ואת הדברים הלא חשובים יפרסמו.

דוד אזולאי: דיברנו בישיבה הקודמת, סיכום של החלטות המליאה.

אופיר פינס-פז: היועץ המשפטי של עיריית חולון, איך אתה מציע להתמודד עם הסעיף הזה?

ליפא קמינר: כל מה שעירייה חייבת לפרסם לפי כל דין יפורסם גם באינטרנט.

אופיר פינס-פז: נראה לכם?

עידו בן יצחק: כן.

אופיר פינס-פז: משרד הפנים, הניסוח שהציע היועץ המשפטי של עיריית חולון נראה לכם?

אופיר פינס-פז: שכל מה שעל פי חוק מחייב פרסום ברשומות וכו' - יפורסם באתר האינטרנט כחובה.

מרגלית בוטרמן: יש למשל פרסום של סגן ראש רשות, זה לשר הפנים, מפרסמים את זה ברשומות.

מרגלית בוטרמן: השאלה אם אין מקום שגם יפרסמו נבחר פלוני אלמוני, וזה חובה של שר הפנים.

אופיר פינס-פז: מוסכם עלייך מה שהציע היועץ המשפטי ועכשיו את רוצה לשקול הרחבה.

מרגלית בוטרמן: יש דברים שרשות מודיעה לשר הפנים ושר הפנים מפרסם ברשומות כגון החלפה של חברי מועצה, מינוי סגנים וכו'.

אופיר פינס-פז: כולל הדברים שהרשות המקומית מודיעה לשר הפנים והוא מפרסם.

עידו בן יצחק: אם נפרסם כל סעיף אז ברגע שיתווסף סעיף הוא יישאר בחוץ.

עידו בן יצחק: עדיף להגיד: או מה שהיא חייבת לפרסם על פי דין או כל מה שהיא מודיעה לשר הפנים וששר הפנים חייב לפרסם.

אופיר פינס-פז: תכתבו את זה בנוסח הזה שזה נוסח גורף, אל תיכנס לסעיפים, אבל רק אחרי פרסום שר הפנים כי יכול להיות שהוא לא מפרסם מאיזושהי סיבה.

ליפא קמינר: לפעמים יש ויכוחים והוא לא מאשר אז הוא לא מפרסם.

דוד אזולאי: יש לפעמים נושא של ויכוח כאשר מעבירים ממלא מקום או סגן מתפקידו ויש ויכוח מתוך הרשות - מי שמכריע בסופו של דבר זה המשרד.

דוד אזולאי: במקרה הזה כמו שאמרת, רק לאחר פרסום השר.

אופיר פינס-פז: בסדר?

אופיר פינס-פז: אנחנו מרושתים על הצעת החוק?

ליפא קמינר: כן.

עידו בן יצחק: תחילת החוק כרגע מיידית.

ליפא קמינר: בתום הזמן עד שהדברים יגיעו לידי הרשויות.

אופיר פינס-פז: אני מציע שניתן חודש לרשויות שיש להן אתרי אינטרנט להיערך ושנה למי שאין.

אופיר פינס-פז: אבל איך אנחנו בודקים למי יש ולמי אין?

יואל חסון: האכיפה היא על ידי משרד הפנים.

אהוד ענבר: אתה רוצה רשימה שמית?

אהוד ענבר: אפשר להמציא לך.

אופיר פינס-פז: שר הפנים ממונה על ביצוע הוראות החוק, זה ברור.

ליפא קמינר: אם יורו למשרד הפנים לעשות את העבודה הוא יעשה.

אופיר פינס-פז: אנחנו לא יכולים לכתוב בעניין הזה סעיף בחוק.

אופיר פינס-פז: אני מציע חודש לרשויות שיש להן אתר אינטרנט ושנה למי שאין להקמה והפעלה.

עידו בן יצחק: אוקי.

אופיר פינס-פז: עידו, לפני ההצבעה, תקריא בבקשה.

עידו בן יצחק: סעיף 1.

עידו בן יצחק: הוספת סעיף 248ב.

עידו בן יצחק: בפקודת העיריות (להלן הפקודה), אחרי סעיף 248א יבוא: "אתר אינטרנט של העירייה 248ב.

עידו בן יצחק: עירייה תקים ותפעיל אתר אינטרנט נגיש לציבור ללא תשלום, ובו יפורסמו, בין היתר, פרוטוקולים של ישיבות המועצה בדלתיים פתוחות לאחר אישורם והקלטות של ישיבות המועצה".

עידו בן יצחק: בעניין הזה אנחנו מוסיפים כמה דברים.

עידו בן יצחק: הפרוטוקול יפורסם 2 ימי עבודה לאחר אישורו.

עידו בן יצחק: כחלופה להקלטה יהיה אפשר לפרסם את התמליל.

דוד אזולאי: סליחה, לאחר אישורו במליאת המועצה כי הנהלה גם מתכנסת לפני המועצה.

דוד אזולאי: אישורו הכוונה, זה ברור שזה מועצה?

עידו בן יצחק: כן, זה המועצה.

דוד אזולאי: זה לא הנהלה?

עידו בן יצחק: אין לי גוף אחר שלפי החוק - - -

דוד אזולאי: גם הנהלה מאשרת אותו לפני ישיבות מועצה.

עידו בן יצחק: נדמה לי שאולי יש פרוצדורה פנימית בעירייה.

מרגלית בוטרמן: הייתה לנו פעם בעיה - - -

אופיר פינס-פז: נכתוב עוד מילה, "המועצה".

עידו בן יצחק: בנוסף באתר האינטרנט יפורסם כל מידע שהעירייה חייבת לפרסם על פי כל דין וכן מידע ששר הפנים חייב לפרסם על פי הודעתה לאחר פרסומו בידי שר הפנים.

עידו בן יצחק: 2.

עידו בן יצחק: תיקון התוספת השנייה.

עידו בן יצחק: בתוספת השנייה לפקודה, בסעיף 52(א), אחרי "יירשם" יבוא "ויוקלט".

יואל חסון: יבוא, יוקלט, אי אפשר להוסיף: "או יתומלל".

ליפא קמינר: אחד מהשניים, לפי הבחירה של הרשות, אמרנו כבר.

אופיר פינס-פז: זה לא פה, הוא הקריא את זה באל"ף.

עידו בן יצחק: מה שאמרנו זה לגבי הפרסום באינטרנט.

אופיר פינס-פז: פה הקלטה של ישיבות, זה משהו אחר, זה שני סעיפים שונים.

עידו בן יצחק: אם היא רוצה לתמלל בנוסף אין בעיה.

עידו בן יצחק: סעיף 3.

עידו בן יצחק: בפקודת המועצות המקומיות, אחרי סעיף 13ה יבוא: 13ו תחולת הוראות אתר אינטרנט.

עידו בן יצחק: הוראות סעיף 248ב לפקודת העיריות יחולו, בשינויים המחויבים על מועצה מקומית".

עידו בן יצחק: 4.

עידו בן יצחק: תיקון צווים.

עידו בן יצחק: שר הפנים יתקן את צו המועצות המקומיות (א|), התשי"א-1950, ואת צו המועצות המקומיות (מועצות אזוריות), התשי"ח-1958, בהתאם לסעיף 52 לתוספת השנייה לפקודה כנוסחו בסעיף 2 לחוק זה.

עידו בן יצחק: 5.

עידו בן יצחק: הוראת מעבר.

עידו בן יצחק: עירייה או מועצה מקומית שביום תחילתו של חוק זה (להלן – יום התחילה) אין לה אתר אינטרנט, תקים אתר אינטרנט בתוך שנה מיום התחילה.

עידו בן יצחק: לזה אנחנו מוסיפים סמכות לשר הפנים לתת ארכה של חצי שנה נוספת במקרים חריגים.

עידו בן יצחק: תחילת החוק כולו תהיה בתוך חודש מיום פרסומו.

אופיר פינס-פז: מי בעד הצעת החוק?

אופיר פינס-פז: אושר פה אחד, תודה בהצלחה.

יואל חסון: אופיר, תודה רבה.